# Rosa Enguix Alemany

Rosa Enguix Alemany (Dénia, 1945) és una arqueòloga valenciana.

## Trajectòria professional

Llicenciada en Filosofia i Lletres per la Universitat de València (1966-1971), va realitzar la memòria de Llicenciatura sobre la Història de la Investigació de la Cultura Ibèrica, dirigida per Julián San Valero (Universitat de València, 1971). Va ocupar el lloc de professora adjunta provisional adscrita a la càtedra d'Arqueologia, Epigrafia i Prehistòria de la Universitat de València als cursos 1972 i 1973, i el de professora encarregada de curs adscrita al Departament de Prehistòria als cursos 1973-1974 i 1974-1975 en la mateixa universitat.
Com a investigadora es troba vinculada al SIP (Servei d'Investigació Prehistòrica del Museu de Prehistòria de València) des de 1971.
Des de 1992 fins a 1995 va ser cap del Servei de Patrimoni Arqueològic i Etnològic de la Generalitat Valenciana.
Les seues línies de recerca s'han centrat en la Cultura ibèrica, la cultura material de l'Edat del Bronze així com la Historiografia de la Prehistòria valenciana.
Vinculada a l'estudi de l'Edat del Bronze, va dirigir les excavacions de la Llometa del Tio Figuetes de Benaguasil en 1977, i posteriorment el poblat del Pic dels Corbs a Sagunt en 1978. També va codirigir amb Bernat Martí i María Jesús de Pedro les primeres campanyes d'excavació en la Muntanya Assolada d'Alzira a partir de 1980 i en la Lloma de Betxí de Paterna en 1985.
Tot i centrar-se en la investigació de l'Edat del Bronze, no va abandonar l'estudi d'altres períodes. En esta línia d'investigació va dirigir en 1975 l'excavació d'un taller d'àmfores romanes a Oliva, que publicà juntament amb Carmen Aranegui en la sèrie Treballs Varis del Servei d'Investigació Prehistòrica en 1977. També va realitzar prospeccions arqueològiques subaquàtiques en la zona de Dénia, des del Cap de Sant Antoni fins a la Torre del Xerro, cercant restes de la colònia grega d'Hemeroscopèon que pogueren confirmar la fundació grega de la ciutat.

## Bibliografia destacada

Entre les seues publicacions destaquen dues monografies sobre l'Antic Egipte i l'excavació del taller d'àmfores romanes d'Oliva.
També ha publicat diversos articles en revistes i col·laboracions en obres col·lectives. Algunes de les més destacades són:
* Enguix Alemany, Rosa; Fons Grau, Yolanda (2016). "Bernat Martí Oliver: el professional, la persona i la seua producció bibliográfica". Del neolític a l'edat del bronze en el Mediterrani occidental : estudis en homenatge a Bernat Martí Oliver. Trabajos Varios 119, 17-26. Diputación de Valencia, Servicio de Investigación Prehistórica del Museo de Prehistoria de Valencia. ISBN 978-84-7795-755-3
* Enguix Alemany, Rosa (1995). "La difusión de la Arqueología: La puesta en valor de los yacimientos arqueológicos". Extremadura arqueológica, nº 5 (Ejemplar dedicado a: Homenaje a la Dra. Dª. Milagro Gil-Mascarell Boscà), 307-314
* Martí Oliver, Bernat; De Pedro Michó, María Jesús; Enguix Alemany, Rosa (1995). "La Muntanya Assolada de Alzira y las necrópolis de las culturas del Bronce valenciano". Saguntum: Papeles del Laboratorio de Arqueología de Valencia, nº 28 (Ejemplar dedicado a: Homenatge al Professor Dr. Miquel Tarradell i Mateu), 75-92. ISSN 0210-3729. Consultat el 16/03/2017.

## Referències

* 1 2 «Epíleg». A: Desmuntant Lara Croft. Dones, arqueologia i universitat. València: Departament de Prehistòria i Arqueologia, Universitat de València, 2014, p. 120. ISBN 978-84-3709437-3.
* ↑ La labor del Servicio de Investigación Prehistórica y su Museo en el pasado año 1972. Museu de Prehistòria de València, 1974. ISSN: 1888-3710 [Consulta: 10 març 2017].
* ↑ Enguix Alemany, Rosa; Aranegui Gascó, Carmen; Alonso Pascual, José María. Taller de ánforas romanas de Oliva (Valencia). València: Museu de Prehistòria de València (Diputació de València), 1977 (Treballs Varis, 54). ISBN 84-500-1987-7.
* ↑ «Rosa Enguix Alemany» (en castellà). Dialnet. [Consulta: 13 juny 2016].